Et halvt år før den dansk-britiske krig mod Taleban blev indledt i den afghanske Helmandprovins i 2006, advarede britiske elitesoldater om følgerne af et forhastet indtog i den uroplagede region.

Det fortæller den britiske professor og krigshistoriker Theo Farrell, der er ekspert i krigen i Helmand og det sydlige Afghanistan og flere gange har arbejdet for Nato i området.

Han har interviewet de britiske elitesoldater, der gennem efteråret 2005 rejste langs Helmandfloden på en fact-finding-mission, som forberedelse af Nato-offensiven i sommeren 2006. Missionen mundede ud i en rapport til den britiske regering 5. december 2005 og var ikke til at misforstå.